SKRIFTLIG FORESPØRGSEL E-0411/02

af André Brie (GUE/NGL) til Kommissionen

(20. februar 2002)

Om: Forebyggende foranstaltninger mod udbetaling af ulovlig statsstøtte

Under henvisning til oplysningen om, at ledelsen i den traditionsrige virksomhed Babcock Borsig i Berlin har til hensigt at flytte sin fabrik til den spanske by Bilbao, da Spanien efter sigende vil yde statsstøtte til virksomheden (man taler om et beløb i en størrelsesorden på 500 millioner EUR i et tidsrum på fem år), spørger jeg Kommissionen:

- Er det overhovedet tilladt at yde statsstøtte, når en virksomhed på denne måde flytter fra en medlemsstat til en anden?

- Råder Kommissionen over et varslingssytem, som gør det muligt allerede, før man udbetaler statsstøtte (som i nogle tilfælde kan være ulovlig), at afgøre om støtten er lovlig, og træffe foranstaltninger for at undgå, at Kommissionen, hvis den på et senere tidspunkt træffer en negativ afgørelse, står over for fuldbyrdende kendsgerninger?

- Anser Kommissionen det ikke for fornuftigt at indføre et sådan system, hvis det ikke allerede eksisterer?

Svar afgivet på Kommissionens vegne af Mario Monti

(23. april 2002)

Der bliver med regelmæssige mellemrum rettet forespørgsler til Kommissionen om, hvorvidt konkurrencepolitikken anvendes konsekvent i forbindelse med flytning inden for EU. Selv om den ikke råder over præcise oplysninger om den eventuelle støtte, det ærede parlamentsmedlem henviser til, skal Kommissionen erindre om de vigtigste komponenter i denne politik.

Det grundlæggende princip bag de regler, der gælder for statsstøtte, er, at støtten er uforenelig med det indre marked. Der kan dog afviges fra dette princip, hvis den indvirkning på samhandelen og den konkurrencefordrejning, der følger af bevillingen af statsstøtten, udlignes i form af et passende bidrag til udviklingen af en mindre gunstigt stillet region.

En af målsætningerne for samhørighedspolitikken og selve målet for støtteforanstaltninger med regionalt sigte er at kompensere for visse regioners strukturelle handicaps, således at et tilstrækkeligt stort antal virksomheder vil anse de pågældende regioner for at være et egnet anlægsområde på samme måde og på de samme betingelser som de regioner, der er relativt gunstigere stillet. Hvad angår kontrollen med statsstøtte, giver denne politik sig konkret udtryk i et system med loft for støttens omfang afhængig af alvoren af de forskellige regionalproblemer og deres hastende karakter.

Flytning er først og fremmest resultatet af virksomhedens overvejelser med henblik på at forbedre sin konkurrenceevne, enten ved at mindske de udgifter, den er underlagt (lønomkostninger, transportudgifter, råvarepriser, skat), eller ved at foretage en rationalisering af sit produktionsapparat. Der er således mange faktorer, der indvirker på beslutningen om en virksomheds etableringssted. Det er ikke udelukkende eller hovedsageligt muligheden for at opnå offentlig, finansiel støtte til at foretage nye investeringer, der er afgørende. Under alle omstændigheder skal enhver form for offentlig støtte af denne art uanset om den ydes på nationalt plan eller af EU-midler overholde EU-bestemmelserne om statsstøtte.

Det er sandt, at vanskelighederne med at finde frem til en funktionel definition på flytning begrænser interventionsmulighederne for at indføre en effektiv kontrolmekanisme. Kommissionen tager dog allerede højde for dette fænomen ved anvendelsen af EU-regler inden for statsstøtte for at sikre, at de negative virkninger af støtten på konkurrencen udlignes af positive virkninger, navnlig med hensyn til samhørighed. Da den vedtog retningslinjerne for statsstøtte med regionalt sigte reducerede Kommissionen generelt den tilladte støtteintensitet for at reducere mulighederne for, at regionerne overbyder hinanden, og begrænse støtten til det strengt nødvendige. Samtidig er tildelingen af regionalstøtte blevet knyttet tættere sammen med betingelser om, at dens varighed er afhængig af fortsat investering og jobskabelse i den pågældende region. Og endelig skal de store investeringsprojekter anmeldes individuelt til Kommissionen for at give den lejlighed til at undersøge de hermed forbundne støttebeløb, allerede inden de bevilges, og i lyset af de bestemmelser, der fastsættes i denne forbindelse af rammerne for de multidisciplinære foranstaltninger.

Kommissionen har til hensigt at sætte sig i forbindelse med de spanske myndigheder for at kontrollere, at enhver form for støtte, der måtte være ydet til Babcock Borsig, er blevet bevilget i overensstemmelse med de gældende EU-regler.